b'\n_START_ARTICLE_\nAntifascistisk aktion (Ruotsi)\n_START_PARAGRAPH_\nAntifascistisk aktion eli AFA (my\xc3\xb6s Antifa) on ruotsalainen \xc3\xa4\xc3\xa4rivasemmistolainen ulkoparlamentaarinen verkosto, joka on osa samannimist\xc3\xa4 eurooppalaista verkostoa. Verkosto koostuu militanteista antifasisteista, joiden aatteelliset juuret ovat sosialismin eri muodoissa. AFA:n perimm\xc3\xa4inen tavoite on kumota nykyinen yhteiskuntaj\xc3\xa4rjestys vallankumouksen avulla ja luoda yhteiskunta ilman valtiota ja yhteiskuntaluokkia. N\xc3\xa4enn\xc3\xa4isest\xc3\xa4 "vallankumouksellisuudesta" ja valtion vastaisuudesta huolimatta Ruotsin AFA on todettu tekev\xc3\xa4n yhteisty\xc3\xb6t\xc3\xa4 vallitsevan j\xc3\xa4rjestelm\xc3\xa4n kanssa muun muassa rasismin ja syrjinn\xc3\xa4n vastaisessa toiminnassa. Verkosto pyrkii taistelemaan nationalistisen liikkeen j\xc3\xa4seni\xc3\xa4 vastaan, mutta sen toimet kohdistuvat my\xc3\xb6s sellaisiin viranomaisiin, yrityksiin ja luottamusteht\xc3\xa4viss\xc3\xa4 toimiviin poliitikoihin, jotka AFA:n mielest\xc3\xa4 osallistuvat sortavan yhteiskuntaj\xc3\xa4rjestyksen yll\xc3\xa4pit\xc3\xa4miseen._NEWLINE_AFA:n toiminta on joissain tapauksissa ollut v\xc3\xa4kivaltaista, ja j\xc3\xa4rjest\xc3\xb6 on syyllistynyt muun muasa tuhopolttoihin, pahoinpitelyihin ja uhkauksiin vastustajinaan pit\xc3\xa4mi\xc3\xa4ns\xc3\xa4 tahoja kohtaan. AFA:n mukaan v\xc3\xa4kivalta on yksi keinoista saavuttaa j\xc3\xa4rjest\xc3\xb6n tavoite. Ruotsin turvallisuuspoliisin mukaan AFA on yksi autonomisen vasemmiston johtavista j\xc3\xa4rjest\xc3\xb6ist\xc3\xa4. Vaikka j\xc3\xa4rjest\xc3\xb6\xc3\xa4 ei n\xc3\xa4hd\xc3\xa4k\xc3\xa4\xc3\xa4n uhkana Ruotsin demokraattiselle j\xc3\xa4rjestelm\xc3\xa4lle, se n\xc3\xa4hd\xc3\xa4\xc3\xa4n vakavana uhkana yksitt\xc3\xa4isi\xc3\xa4 henkil\xc3\xb6it\xc3\xa4 kohtaan._NEWLINE_Ruotsin AFA toimi hyvin l\xc3\xa4heisess\xc3\xa4 suhteessa vuonna 2015 lakkautetun \xc3\xa4\xc3\xa4rivasemmistolaisen ja militantin Revolution\xc3\xa4ra Frontenin kanssa. Niist\xc3\xa4 on k\xc3\xa4ytetty yhteisnimityst\xc3\xa4 AFA Revolution\xc3\xa4ra Fronten (RF). My\xc3\xb6s Revolution\xc3\xa4ra Front on syyllistynyt v\xc3\xa4kivaltarikoksiin.\n_START_SECTION_\nHistoria\n_START_PARAGRAPH_\nAutonominen vasemmisto alkoi 1990-luvun alussa kiinnitt\xc3\xa4\xc3\xa4 yh\xc3\xa4 enemm\xc3\xa4n huomiota kasvavaan Valkoinen ylivalta -liikkeeseen. Syyn\xc3\xa4 t\xc3\xa4h\xc3\xa4n olivat luultavasti raa\'at v\xc3\xa4kivaltarikokset ja toimet, jotka kohdistuivat noin 15 pakolaisten vastaanottokeskukseen. Kyseiset rikokset loivat pohjan autonomiselle antifasismille._NEWLINE_Nimi Antifascistisk aktion tuli ensimm\xc3\xa4isen kerran esille vuonna 1991 kuningas Kaarle XII:n kuoleman vuosip\xc3\xa4iv\xc3\xa4n\xc3\xa4 j\xc3\xa4rjestettyjen vastamielenosoitusten yhteydess\xc3\xa4, mutta koko Ruotsin kattava verkosto perustettiin vasta vuonna 1993, jolloin tavoitteena oli anarkismin parempi organisointi.\n_START_SECTION_\nIdeologia\n_START_PARAGRAPH_\nAFA-verkosto on vallankumouksellinen, sosialistinen liike, jonka tavoitteena on yhteiskunta ilman valtiota ja luokkia. Liike uskoo luokkataisteluun. Tarkoitus on korvata parlamentarismi anarkososialistisen mallin mukaisella suoralla kansanvallalla._NEWLINE_AFA-ryhmien yhteinen nimitt\xc3\xa4j\xc3\xa4 on tahto taistella seksismi\xc3\xa4, kapitalismia, rasismia ja homofobiaa vastaan. AFA kuvaa itse\xc3\xa4\xc3\xa4n militantiksi, mik\xc3\xa4 m\xc3\xa4\xc3\xa4ritell\xc3\xa4\xc3\xa4n valmiutena puolustaa itse\xc3\xa4\xc3\xa4n ja ihanteitaan tekem\xc3\xa4tt\xc3\xa4 kompromisseja ja p\xc3\xa4\xc3\xa4tt\xc3\xa4m\xc3\xa4ll\xc3\xa4 itse, mik\xc3\xa4 on oikein ja mik\xc3\xa4 v\xc3\xa4\xc3\xa4rin._NEWLINE_AFA:n omien verkkosivujen mukaan siit\xc3\xa4 huolimatta, ett\xc3\xa4 heit\xc3\xa4 toisinaan syytet\xc3\xa4\xc3\xa4n siit\xc3\xa4, ett\xc3\xa4 he uskovat v\xc3\xa4kivallan v\xc3\xa4ltt\xc3\xa4m\xc3\xa4tt\xc3\xb6myyteen kamppailussa fasismia vastaan, heill\xc3\xa4 ei ole tarvetta ker\xc3\xa4ill\xc3\xa4 poliittisia pisteit\xc3\xa4, kalastella \xc3\xa4\xc3\xa4ni\xc3\xa4 tai saada my\xc3\xb6nteisi\xc3\xa4 arvioita porvarilliselta medialta.\n_START_SECTION_\nTy\xc3\xb6skentelytapa\n_START_PARAGRAPH_\nAFA on tunnettu siit\xc3\xa4, ett\xc3\xa4 se on ottanut vastuulleen laittomia hy\xc3\xb6kk\xc3\xa4yksi\xc3\xa4, jotka ovat kohdistuneet nationalistiseen liikkeeseen kuuluvien poliittisten puolueiden ja j\xc3\xa4rjest\xc3\xb6jen edustajiin. Hy\xc3\xb6kk\xc3\xa4ykset ovat kohdistuneet muun muassa Kansallisdemokraatteihin (Nationaldemokraterna), Ruotsidemokraatteihin (Sverigedemokraterna) ja Ruotsalaiseen vastarintaliikkeeseen (Svenska motst\xc3\xa5ndsr\xc3\xb6relsen). J\xc3\xa4rjest\xc3\xb6 on my\xc3\xb6s hy\xc3\xb6k\xc3\xa4nnyt eduskunnassa istuvia Kristillisdemokraatteja (Kristdemokraterna) ja Keskustapuoluetta (Centerpartiet) vastaan._NEWLINE_AFA toimii suoran toiminnan periaatteen mukaisesti ja soveltaa eri toimintatapoja tilanteen mukaan, vaikka toiminta sis\xc3\xa4lt\xc3\xa4isikin lain ja j\xc3\xa4rjestyksen rikkomista. AFA:n mukaan v\xc3\xa4kivalta on v\xc3\xa4ist\xc3\xa4m\xc3\xa4t\xc3\xb6nt\xc3\xa4 taistelussa kansallissosialismia ja kapitalismia vastaan. N\xc3\xa4m\xc3\xa4 toimintatavat ovat joissakin tapauksissa johtaneet selkkauksiin poliisin kanssa. J\xc3\xa4rjest\xc3\xb6n laatimassa oppaassa todetaan, ett\xc3\xa4 v\xc3\xa4kivalta on er\xc3\xa4s keino saavuttaa j\xc3\xa4rjest\xc3\xb6n tavoite._NEWLINE_AFA yll\xc3\xa4pit\xc3\xa4\xc3\xa4 rekisteri\xc3\xa4 yksityishenkil\xc3\xb6ist\xc3\xa4, jotka ovat j\xc3\xa4rjest\xc3\xb6n vastustamien puolueiden ja j\xc3\xa4rjest\xc3\xb6jen j\xc3\xa4seni\xc3\xa4 tai toimivat niiss\xc3\xa4 aktiivisesti. AFA tiedottaa yhdistyksi\xc3\xa4 ja ty\xc3\xb6paikkoja kyseisten henkil\xc3\xb6iden mielipiteist\xc3\xa4, mik\xc3\xa4 saattaa johtaa siihen, ett\xc3\xa4 henkil\xc3\xb6t suljetaan ulkopuolelle tai syrj\xc3\xa4ytet\xc3\xa4\xc3\xa4n ty\xc3\xb6st\xc3\xa4\xc3\xa4n ja yhdistystoiminnasta. Rekisteri sis\xc3\xa4lt\xc3\xa4\xc3\xa4 muun muassa henkil\xc3\xb6iden nimi\xc3\xa4, osoitteita, henkil\xc3\xb6tietoja ja tietoa heid\xc3\xa4n suhteistaan muihin. Ihmisten rekister\xc3\xb6innin tavoitteena on tietojen avulla pakottaa \xc3\xa4\xc3\xa4rioikeistolaisia j\xc3\xa4tt\xc3\xa4m\xc3\xa4\xc3\xa4n j\xc3\xa4rjest\xc3\xb6ns\xc3\xa4._NEWLINE_Useimmat AFA-aktivistit ovat halunneet pysy\xc3\xa4 nimett\xc3\xb6min\xc3\xa4. Syyksi siihen on ilmoitettu j\xc3\xa4senien henkil\xc3\xb6kohtaisen turvallisuuden suojaaminen. Poikkeuksena t\xc3\xa4st\xc3\xa4 on Salka Sand\xc3\xa9n, joka kertoo kirjassaan Deltag\xc3\xa4nget ajastaan j\xc3\xa4rjest\xc3\xb6n j\xc3\xa4senen\xc3\xa4._NEWLINE_Kirjan Extremister kirjoittanut Magnus Sandelin on analysoinut poliittisia \xc3\xa4\xc3\xa4riryhmi\xc3\xa4 ja kirjoittaa, ett\xc3\xa4 AFA-verkoston sis\xc3\xa4ll\xc3\xa4 vallitsee ajatus siit\xc3\xa4, ett\xc3\xa4 j\xc3\xa4rjest\xc3\xb6n harjoittama v\xc3\xa4kivalta on oikeutettua. Sandelin sanoo, ett\xc3\xa4 AFA hy\xc3\xb6dynt\xc3\xa4\xc3\xa4 itse luomaansa "v\xc3\xa4kivaltap\xc3\xa4\xc3\xa4omaa" uhkaillakseen ja harjoittaakseen v\xc3\xa4kivaltaa toisin ajattelevia kohtaan.\n_START_SECTION_\nMuut j\xc3\xa4rjest\xc3\xb6t\n_START_PARAGRAPH_\nAFA:a ovat kritisoineet sellaiset j\xc3\xa4rjest\xc3\xb6t, joiden ajatellaan kuuluvan vallankumouksellisiin ja reformistisiin liikkeisiin. AFA:n liikkumatila ja tuki Ruotsin vasemmiston keskuudessa v\xc3\xa4heni voimakkaasti G\xc3\xb6teborgin vuoden 2001 mielenosoitusten j\xc3\xa4lkeen.\n_START_SECTION_\nRuotsin turvallisuuspoliisi\n_START_PARAGRAPH_\nRuotsin turvallisuuspoliisi pit\xc3\xa4\xc3\xa4 AFA:a yhten\xc3\xa4 t\xc3\xa4rkeimmist\xc3\xa4 j\xc3\xa4rjest\xc3\xb6ist\xc3\xa4 autonomisen vasemmiston keskuudessa. J\xc3\xa4rjest\xc3\xb6n ei katsota uhkaavan Ruotsin demokraattista j\xc3\xa4rjestelm\xc3\xa4\xc3\xa4, mutta sit\xc3\xa4 pidet\xc3\xa4\xc3\xa4n vakavana uhkana tiettyj\xc3\xa4 henkil\xc3\xb6it\xc3\xa4 kohtaan. Turvallisuuspoliisi sanoo AFA:n kannattajien kartoittavan laajamittaisesti Valkoinen ylivalta -liikkeen j\xc3\xa4seni\xc3\xa4, tekev\xc3\xa4n uhkauksia ja hy\xc3\xb6kk\xc3\xa4yksi\xc3\xa4 yksitt\xc3\xa4isi\xc3\xa4 henkil\xc3\xb6it\xc3\xa4 vastaan sek\xc3\xa4 puolustavan militantteja ja symbolisia toimia._NEWLINE_Maaliskuun 7. p\xc3\xa4iv\xc3\xa4 vuonna 2008 turvallisuuspoliisi julkaisi kuntien ja valtion luottamushenkil\xc3\xb6ihin kohdistuvia uhkia k\xc3\xa4sittelev\xc3\xa4n raportin. Raportissa todetaan, ett\xc3\xa4 Ruotsidemokraatteihin "kohdistuu jatkuvasti uhkauksia ja tekoja, joiden takana on joko AFA tai henkil\xc3\xb6t, jotka k\xc3\xa4ytt\xc3\xa4v\xc3\xa4t AFA:n symboleita". Turvallisuuspoliisi kirjoittaa my\xc3\xb6s, ett\xc3\xa4 mainitun toiminnan "p\xc3\xa4\xc3\xa4asiallinen tarkoitus vaikuttaa olevan se, ett\xc3\xa4 poliitikot saataisiin j\xc3\xa4tt\xc3\xa4m\xc3\xa4\xc3\xa4n virkansa".'